b'\n_START_ARTICLE_\nAnker Heegaards Gade\n_START_PARAGRAPH_\nAnker Heegaards Gade er en gade p\xc3\xa5 Vesterbro i K\xc3\xb8benhavn, der g\xc3\xa5r fra Niels Brocks Gade til Rysensteensgade. Gaden blev navngivet i 1907 efter ejeren af Bl\xc3\xa5g\xc3\xa5rds Jernst\xc3\xb8beri og legatstifteren Anker Heegaard (1815-1893). Gaden er en del af kvarteret mellem Tivoli og Politig\xc3\xa5rden, hvor en r\xc3\xa6kke gader er blevet opkaldt efter k\xc3\xb8benhavnske forretningsm\xc3\xa6nd, der ogs\xc3\xa5 fungerede som legatstiftere eller m\xc3\xa6cener._NEWLINE_Gaden er omgivet af \xc3\xa6ldre og nyere etageejendomme. Kampmanns G\xc3\xa5rd i nr. 3-7 blev opf\xc3\xb8rt i 1925 efter tegninger af Hack Kampmann. Ejendommen er opf\xc3\xb8rt i nyklassicistisk stil med en stilren facade i r\xc3\xb8de tegl og med lodrette murede fremspring. Den tilst\xc3\xb8dende hj\xc3\xb8rneejendom i nr. 1 er opf\xc3\xb8rt i historicistisk stil med r\xc3\xb8de tegl og kampestenssokkel. Oprindeligt var ejendommene beregnet til det bedre borgerskab og med butikker i stueetagen. Senere blev de imidlertid indrettet til kontorer for K\xc3\xb8benhavns Politi. Efter at de rykkede ud, blev ejendommene atter omdannet til boliger af Freja Ejendomme omkring 2015. Der blev dog opf\xc3\xb8rt en brandv\xc3\xa6g mellem nr. 5 og 7, s\xc3\xa5 de blev til to selvst\xc3\xa6ndige bygninger. Nr. 1-5 kunne s\xc3\xa5 s\xc3\xa6lges til en privat udvikler, mens nr. 7 blev overtaget af Folketinget. Her blev der indrettet 41 lejligheder til medlemmer fra provinsen._NEWLINE_Overfor ligger et kompleks af kontorbygninger fordelt p\xc3\xa5 Anker Heegaards Gade 4-8 og Otto M\xc3\xb8nsteds Plads 7-9. I nr. 4-6 er der en h\xc3\xb8j stueetage med s\xc3\xb8jler og stuk i loftet. Desuden har b\xc3\xa5de denne og den nyere nr. 8 tagterrasser. Hovedindgangen er fra Otto M\xc3\xb8nsteds Plads 9, popul\xc3\xa6rt kaldet Elefanthuset.'